68. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 1033 της 1/15 Σεπτ. 1981 (ΦΕΚ Α΄ 254) Περί καθορισμού πτυχίου βοηθού φροντιστού Ε. Ν. και ειδικών προσόντων υποψηφίων προς απόκτησιν τούτου. Έχοντες υπ’ όψιν: α)Τας διατάξεις των άρθρ. 73,74,75,76 παρ. 1 και 2 του Ν.Δ. 187/73 «περί Κώδικος Δημοσίου Ναυτικού Δικαίου» (ΦΕΚ 261Α΄ /3.10.73). β)Την από 10.6.1981 γνώμην του Συμβουλίου Εμπορικού Ναυτικού. γ)Την υπ’ αριθ. 962/1981 γνωμοδότησιν του Συμβουλίου Επικρατείας, προτάσει του επί της Εμπορικής Ναυτιλίας Υπουργού αποφασίζομεν: Καθορισμός πτυχίου βοηθού φροντιστού Ε.Ν. Άρθρ.1.-Συνιστάται εν τω Εμπορικώ Ναυτικώ πτυχίον βοηθού φροντιστού, εντασσόμενον εις την κατηγορίαν τροφοδοσίας του κλάδου Γενικών Υπηρεσιών, ούτινος οι κάτοχοι έχουν το δικαίωμα ναυτολογήσεως εις θέσιν βοηθού φροντιστού. Ειδικά προσόντα Άρθρ.2.-Τα ειδικά προσόντα των υποψηφίων προς απόκτησιν πτυχίου βοηθού φροντιστού Ε.Ν. ορίζονται ως εξής: α)Απολυτήριον Δημοτικού Σχολείου. β)5ετής θαλασσία υπηρεσία μετά την απόκτησιν αδείας βοηθού φροντιστού, υπό ειδικότητα μέλους προσωπικού υπηρεσιών τροφοδοσίας ή διαμερισμάτων ή μαγειρείου, εξ ης 3ετής τουλάχιστον ως βοηθού φροντιστού. 